**Kreativ skriveoppgåve**

Denne veka skal me jobbe med ei kreativ skriveoppgåve knytt til romanen *Eit anna blikk.* Du skal skrive eit kort bokkapittel som ligg nært opp mot romanen i tematikk, men du treng ikkje å bruke dei same karakterane viss du ikkje vil. Hovudkarakteren din må likevel vere ein flyktning som bur på eit asylmottak, slik Anwar er, men utan at karakteren din må heite det same.

Du skal skrive teksten på skulen. Det blir ikkje høve til å jobbe med han heime.

Formelle krav:

Målform: nynorsk

Lengde: 400–800 ord.

Overskrift (les dei ulike overskriftene i romanen for inspirasjon).

Tips:

**In medias res:** Du har ikkje plass til ein lang introduksjon. Hopp derfor rett inn i handlinga.

**Å vise, ikkje seie:** Bruk sansar som lukt, smak, lyd og følelsar for å engasjere lesaren din. Les eksempeltekstane i norskboka viss du er usikker på dette. Prøv å leve deg inn i dei indre tankane og følelsane til hovudkarakteren din.

**Avgrens mengda karakterar:** I ein såpass kort tekst bør du ikkje ha fleire enn éin, maks to karakterar. Eg vil påstå at det held med éin, og så kan du eventuelt nemne eit par personar som hovudkarakteren din har eit forhold til, men som lesaren ikkje veit kven er. Les gjerne s. 89–90 i romanen for inspirasjon.

**Avgrens tid og stad:** Handlinga bør skje på éin stad og over få minutt eller timar.

**Krydre språket ditt med språklege verkemiddel:** Prøv å få inn ein kontrast, eit symbol, ei gjentaking eller andre verkemiddel. Les til dømes korleis hus blir nytta som symbol på s. 95 i romanen.

**Tema:** Ha tema som identitet, håp, frykt og tilpassing til ny kultur i bakhovudet mens du skriv.

Vel **éi** av desse oppgåvene:

1. **Julefeiring i framandt land**

*Du er ny i Noreg og har aldri feira jul før. På asylmottaket blir du for første gong introdusert for julefeiring. Saman med andre på mottaket og dei tilsette deltek du i juleaktivitetar, men du forstår ikkje heilt kvifor det er så viktig. Skriv eit bokkapittel om opplevingane og tankane dine rundt denne tida. Korleis opplever du dei norske tradisjonane? Kjenner du deg inkludert eller utanfor?*

Støttespørsmål:

* Korleis kjennest det å delta i ein tradisjon du ikkje kjenner frå før?
* Kva tankar har du om fellesskapet som oppstår rundt høgtida?
* Kva saknar du mest frå heimlandet ditt under desse høgtidene?
1. **Ventetid**

*Som flyktning på eit mottak opplever du at tida går langsamt, og dagane flyt over i kvarandre. Dei to vekene rundt jul kjennest spesielt lange og tomme. Skriv eit bokkapittel der du skildrar denne ventetida og korleis ho påverkar deg mentalt og følelsesmessig. Kva gjer du for å halde motet oppe? Kva håpar du på?*

Støttespørsmål:

* Korleis påverkar den lange ventetida kvardagen din?
* Korleis handterer du kjensla av håpløyse eller keisemd?
* Er det nokon augneblinkar i ventetida som gir deg håp eller glede?
1. **Nyttårsforsett på eit asylmottak**

*Tenk deg at du bur på eit asylmottak. Nyttårsaftan nærmar seg. Du og dei andre bebuarane diskuterer nyttårsforsett, men du kjenner at det er krevjande å setje mål når livet ditt er så usikkert. Skriv eit bokkapittel der du utforskar kva det betyr å lage nyttårsforsett i ein slik situasjon. Kva vil du forandre eller oppnå? Kva betyr eit nytt år for deg når du ikkje veit korleis det skal gå?*

Støttespørsmål:

* Korleis kjennest det å feire nyttår langt frå heimen din?
* Kva mål kan du setje deg, sjølv om dei moglegvis er urealistiske?
* Korleis påverkar uvissa og ventetida deg?

Vurderingskriterium

|  |  |  |  |
| --- | --- | --- | --- |
|  | Høg måloppnåing (5–6) | Middels måloppnåing (3–4) | Låg måloppnåing (2) |
| Struktur | * Bokkapittelet inneheld ei overskrift som passar til innhaldet.
* Dialogen mellom karakterane er markert med sitatteikn (viss du har med dialog).
 | * Bokkapittelet inneheld ei overskrift som passar nokså godt til innhaldet.
* Dialogen mellom karakterane er stort sett markert med sitatteikn (viss du har med dialog).
 | * Bokkapittelet manglar overskrift.
* Dialogen mellom karakterane manglar sitatteikn (viss du har med dialog).
 |
| Innhald | * Bokkapittelet er svært truverdig og interessant; innhaldet kunne ha vore del av ein lengre roman.
* Du overlèt mykje til lesaren sin fantasi.
 | * Bokkapittelet er nokså truverdig og interessant.
* Det blir litt for mykje vekt på detaljar som er uviktige for handlinga.
 | * Innhaldet er ei heilt anna forteljing som ikkje treffer oppgåva.
 |
| Språk | * Bokkapittelet inneheld få eller ingen skrivefeil, og teiknsettinga er god.
* Språket er smykka med eitt eller fleire språklege verkemiddel.
 | * Bokkapittelet inneheld enkelte skrivefeil, og teiknsettinga er tidvis mangelfull.
 | * Bokkapittelet har mangelfull rettskriving og teiknsetting.
 |